РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/35-17

28. фебруар 2017. године

Б е о г р а д

ЗАПИСНИК

ШЕСТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 27. ФЕБРУАРА 2017. ГОДИНЕ

Седница је почела у 11,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: др Бранислав Блажић, проф. др Милан Кнежевић, др Драгана Баришић, мр. др Љубица Мрдаковић Тодоровић, др Светлана Николић Павловић, др Милован Кривокапић, др Данијела Стојадиновић, др Даница Буквић, Гордана Чомић, др Десанка Репац, Бранка Стаменковић, др Драган Весовић, др Жарко Кораћ и Муамер Бачевац.

Седници нису присуствовали чланови Одбора проф. др Милован Бојић и Немања Шаровић, као ни њихови заменици.

Седници су присуствовали и државни секретар у Министарству здравља доц. др Ференц Вицко, помоћник министра здравља у Сектору за европске интеграције и међународну сарадњу доц др Зоран Михајловић, самостални саветник Невена Шовић, саветник Мерсиха Омерагић и представник Канцеларије Светске здравствене организације (СЗО) за Србију др Александар Бојовић.

На предлог председавајућег Одбора, једногласно, усвојен је следећи:

Д н е в н и р е д

1. Разматрање Предлога закона о потврђивању Протокола о елиминацији незаконите трговине дуванским производима, који је поднела Влада;
2. Разно.

Пре преласка на разматрање утврђеног дневног реда, усвојен је, без примедаба, Записник пете седнице Одбора, која је одржана 30. јануара 2017. године.

Прва тачка дневног реда: **Разматрање Предлога закона о потврђивању Протокола о елиминацији незаконите трговине дуванским производима**

Председник Одбора доц. др Дарко Лакетић, рекао је да је Предлог закона о потврђивању Протокола о елиминацији незаконите трговине дуванским производима у скупштинској процедури од 25. јануара 2017. године; да се сагласно члану 170. Пословника Народне скупштине на поступак за доношење закона о потврђивању међународног уговора сходно примењују одредбе овог пословника о поступку за доношење закона, с тим што се о предлогу тог закона води јединствен претрес. Подсетио је да је пре пет година 9. маја 2006. године у Србији ступила на снагу Оквирна конвенција о контроли дувана СЗО, чиме се наша држава обавезала да примени различите мере у контроли дувана којима се смањује понуда и тражња за дуванским производима, а тиме и штетне последице на здравље становника Србије. Протокол о елиминацији незаконите трговине дуванским производима је први протокол произашао из Оквирне конвенције о контроли дувана Светске здравствене организације од 12. новембра 2012. године.

Државни секретар у Министарству здравља доц. др Ференц Вицко, истакао је да је Оквирну конвенцију о контроли дувана СЗО Србија ратификовала 2006. године, чиме је контролу дувана поставила као један од националних приоритета. Србија је овом ратификацијом прихватила обавезу увођења мера за смањење понуде и тражње за дуванским производима у складу са одредбама Оквирне конвенције о контроли дувана СЗО, свим протоколима, смерницима и водичима који проистичу из ове конвенције. Незаконита трговина дуванским производима је озбиљна претња јавном здрављу на глобалном нивоу јер доприноси ширењу дуванске епидимије, већој заступљености употребе дуванских производа у популацији чиме се умножавају и појачавају неагтивне здравствене последице употребе дувана. Незаконита трговина дуванским производима опструира пореске и друге мере контроле дувана и узрокује значајан губитак државних прихода, док са друге стране омогућава остваривање финансијске добити илегалним трговцима. Због свега тога неопходан је делотворан и свеобухватан одговор како на националном тако и на нивоу међународне заједнице. Протокол о елиминацији незаконите трговине дуванским производима сачињен је као посебан међународни споразум којим се успостављају правила за сузбијање незаконите трговине дуванским производима на глобалном нивоу, и то примарно кроз контролу ланаца снабдевања дуванским производима и јачањем међународне сарадње. Протокол обавезује земље потписнице на успостављање система лиценцирања и вођења евиденције о свим активностима које се сматрају законитим у промету дуванским производима, као и оснивање надлежног органа за издавање, обнављање и одузимање лиценци. Протокол успоставља интензивнију међународну сарадњу кроз размену информација, узајамну правну помоћ и заједничко спровођење истрага, гоњење кривичних дела, као и спровођење мера и изручење починалаца ових кривичних дела. Такође, Протокол обавезује на успостављање глобалног система праћења порекла и кретања дуванских производа кроз ланац снабдевања од тренутка производње па све до крајњег потрошача, као суштинске мере за сузбијање незаконите трговине и трговине фалсификованим дуванским производима. Ова мера прописана је новом директивом која је ступила на снагу у мају 2016. године. Протокол о елиминацији незаконите трговине дуванским производима ступиће на снагу 90 дана након што га ратификује бар 40 земаља - уговорних страна. Тренутно је овај протокол потврдило 25 земаља, укључујући и ЕУ као целину, док је у већем броју земаља ова ратификација у току. Законом о потврђивању Протокола о елиминацији незаконите трговине дуванским производима потврђује се посвећеност Републике Србије циљевима Светске здравствене организације и Уједињених нација.

Представник Канцеларије СЗО за Србију др Александар Бојовић, поздравио је присутне у име директорке Канцеларије СЗО за Србију др Жофије Пустаји, која због раније преузетих обавеза у иностранству није могла да присуствује раду ове седнице. Истакао је да је Протокол о елиминацији незаконите трговине дуванским производима произашао из Оквирне конвенције о контроли дувана Светске здравствене организације. Србија је ратификацијом ове конвенције 2006. године ушла у круг 180 земаља које су је ратификовале и потписале, чиме је преузела обавезу поштовања свих активности која ова конвенција подразумева. Нагласио је да Протокол представља део ове конвеницје, да га је усвојило 25 земаља и да је за његову успешну имплементацију потребно да овај протокол усвоји 40 земаља. За потпуну имплементацију Протокола потребно је спровести низ различитих мера и активности које регулишу ланац производње дувана, увоз и извоз, таксе, производњу дуванских производа, као и успостављање система праћења и увођења санкција за незакониту трговину овим производима. На светском нивоу успешна елиминација незаконите трговине дуванских производа генерисала би приближно 31 милијарду долара у буџетима земаља, а ова средства би се касније могла употребити за реализацију јавно здравствених програма и других социјалних програма у заједници. Успешна имплементација свих ових активности допринела би и смањењу криминала. Незаконито тржиште дуванским производима нуди јефтине производе, јер подразумева да се не плаћају таксе, тако да је производ јефтинији и доступнији свима, па и младима. Затим, смањује се укупан приход који држава убира од такси што све води смањењу буџетских средстава, а тиме и издвајању за активности који се односе на социјалне и здравствене програме.

Нагласио је да повећана доступност дуванских производа води ка већој употреби дувана и да у свету у просеку сваких шест секунди једна особа премине од болести које су настале употребом дувана, што је око шест милиона особа на годишњем нивоу. Од овог броја, пет милиона смртних случајева су резултат употребе дувана, а преостали број смртних случајева се регистрију као пасивни пушачи. Незаразне хроничне болести као што су кардиоваскуларне болести, карциноми, болести плућа и дијабетес представљају водећи узрок смртности у европском региону. Према процени СЗО и према подацима званичне статистике, стандардизоване стопе смртности за ове четири болести у Србији су веће него у региону. Ове болести су и превентабилне и један од ризика фактора за њихов настанак је конзумирање дувана. Србија је према подацима СЗО међу водећим земљама у региону јужне и југоисточне Европе по броју редовних пушача, што потврђују и резултати истраживања здравља становника из 2013. године, где чак 35% одрасле популације свакодневно конзумира цигарете.

Имајући све ово у виду као и све ризике који се доводе у везу са употребом дувана, нагласио је значај ратификације овог споразума. Такође, додао је да је неопходно уложити напоре како би се превентивне мере које су део ове оквирне конвенције имплементирале, јер се потпуним спровођењем свих ових активности могу постићи добри резултати. Наиме, конзистентном применом свих мера у оквиру ове конвенције, према процени СЗО, у Србији би број пушача у првих пет година могао бити смањен за 29% процента, у првих 15 година тај процент би могао да износи 37% а, у 40 година чак 44% мање пушача, што би дугорочно водило ка пола милиона мање смртних случајева од болести које се доводе у везу са употребом дуваном. Несумњиво је да би успешна имплементација ових мера могла да генерише значајна средства у буџету Републике Србије, која би се касније могла користити у реализацији превентивних ативности. Истакао је да Министарство здравља и сви други кључни партнери који раде на пољу борбе контроле дувана могу да рачунају на подршку Светске здравствене организације.

Одбор је већином гласова (13 за, 2 није гласало од укупно 15 присутних) прихватиоПредлог закона о потврђивању Протокола о елиминацији незаконите трговине дуванским производима, који је поднела Влада. Одбор ће у свом извештају предложити Народној скупштини да прихвати Предлог закона.

Друга тачка дневног реда: **Разно**

Поводом ове тачке дневног реда није било предлога ни сугестија.

Седница је завршена у 12,00 часова.

СЕКРЕТАР ПРЕДСЕДНИК

Божана Војиновић Доц. др. Дарко Лакетић